Georg Mohr

Hiel Jørgen Mohr (in fom latinik: Georg(ius) Mohr) (1640 prilul 1 - 1697 yanul 26) äbinom matematan Danänik. Ätävom zi Nedän, Fransän e Linglän. El Mohr pämotom in København. 
Demü geomet, eblünot riganatälik teik oma äbinon blöf, das däsinot geometik seimik me kompad e stripöm dunovik kanon padunön i te me kompad - kelos anu sevädon as leset hielas Mohr e Mascheroni. Äpübom blöfi okik in buk: Euclides Danicus, Amsterdam, 1672.

Do buk at päkeninükon in literataliseds matematik, nek äreidon oni, e päglömon dü yels za 250. Leset päblöfon nesekidiko fa Litaliyänan: Lorenzo Mascheroni pos yels plu tums (ün 1797). Pas ün 1928, ven matematistudan yunik ätüvom samädi buka at in selidöp bukas neflifedik in København, vobot ela Mohr äsevädikon. Buk at päpübon dönu (as kopied kuratik) ün yel ot.

El Mohr äpübom eli Euclides Danicus in Danänapük ed in Nedänapük (alik labü donatiäd lunik in pük tefädik). Päspetoyöv, das vobot nolavik ettimo püpübonöv latino - ön jenet kelik pösods mödikum äkanonsöv reidön oni (i hiel Caspar Wessel ädunom otosi). Bi ye älifädom lunüpiko in Nedän, väl omik demü netapüks ba päspireton fa matematan Nedänik Simon Stevin, kel äprimom vönaoloveikodi somik.

El Mohr äbinom flen hiela Ehrenfried Walther von Tschirnhaus, ed älifädom yelis lätik oka as vüdäb domü om. El Mohr ädeadom in vilag: Kieslingswalde (atimo Sławnikowice in Polän) nilü Görlitz, in Deutän.

 Yüms plödik 
In Linglänapük:
 Lifajenäd ela Georg Mohr, fa hiels John J. O'Connor e Edmund F. Robertsonm (se bevüresodatopäd: MacTutor).
 Lifajenäd brefik ela Georg Mohr lä Project Galileo.
In Fransänapük:
 Leset hielas Mohr-Mascheroni e sams.
In Danänapük:
 Padem calöfik „Mäteda: Georg Mohr“.

Klad:Moteds ün 1640
Klad:Deadams ün 1697
Klad:Matematans Danänik